DA Den Europæiske Unions Tidende L 120/33

KOMMISSIONENS GENNEMFØRELSESAFGØRELSE (EU) 2016/696

af 4. maj 2016

om ændring af beslutning 2006/473/EF om anerkendelse af visse tredjelande og visse regioner i tredjelande som værende fri for Xanthomonas campestris (alle stammer, der er patogene for Citrus) eller Guignardia citricarpa Kiely (alle stammer, der er patogene for Citrus)

(meddelt under nummer C(2016) 2614)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig bilag IV, del A, kapitel I, punkt 16.2 og 16.4, og

ud fra følgende betragtninger:

(1) I Kommissionens beslutning 2006/473/EF (2) anerkendes visse tredjelande og visse regioner i tredjelande som værende fri for Xanthomonas campestris (alle stammer, der er patogene for Citrus) og Guignardia citricarpa Kiely (alle stammer, der er patogene for Citrus).

(2) I beslutning 2006/473/EF anerkendes staten Louisiana i USA som værende fri for Xanthomonas campestris (alle stammer, der er patogene for Citrus). Ud fra de oplysninger, der er indgivet af USA, bør staten Louisiana imidlertid ikke længere anerkendes som værende fri for nævnte skadegører.

(3) I beslutning 2006/473/EF anerkendes Uruguay som værende fri for Guignardia citricarpa Kiely (alle stammer, der er patogene for Citrus). Ud fra de oplysninger, der er indgivet af Uruguay, og de gentagne tilbageholdelser bør Uruguay ikke længere anerkendes som værende fri for denne skadegører.

(4) I beslutning 2006/473/EF anerkendes alle områder i USA som værende fri for Guignardia citricarpa Kiely (alle stammer, der er patogene for Citrus) undtagen Collier county, Hendry county og Polk county i staten Florida. Ud fra de oplysninger, der er indgivet af USA, bør Lee county ikke længere anerkendes som værende fri for denne skadegører.

(5) Beslutning 2006/473/EF bør derfor ændres.

(6) Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE AFGØRELSE:

Artikel 1

I beslutning 2006/473/EF foretages følgende ændringer:

1) Artikel 1, stk. 2, litra c), affattes således: »c) USA: Arizona, Californien, Guam, Hawaii, Nordmarianerne, Puerto Rico, Amerikansk Samoa, Texas og De Amerikanske Jomfruøer«.

2) I artikel 3 foretages følgende ændringer: a) Stk. 1, litra a), affattes således: »a) alle citrusfrugtproducerende tredjelande i Europa, Nord-, Syd- og Mellemamerika samt Caribien (bortset fra Argentina, Brasilien, USA og Uruguay)«. b) Stk. 2, litra e), affattes således: »e) USA: alle områder undtagen Collier county, Hendry county, Lee county og Polk county i staten Florida.«

Artikel 2

Denne afgørelse er rettet til medlemsstaterne.

Udfærdiget i Bruxelles, den 4. maj 2016. På Kommissionens vegne Vytenis ANDRIUKAITIS Medlem af Kommissionen

(1) EFT L 169 af 10.7.2000, s. 1.

(2) Kommissionens beslutning 2006/473/EF af 5. juli 2006 om anerkendelse af visse tredjelande og visse regioner i tredjelande som værende fri for Xanthomonas campestris (alle stammer, der er patogene for Citrus), Cercospora angolensis Carv. & Mendes eller Guignardia citricarpa Kiely (alle stammer, der er patogene for Citrus) (EUT L 187 af 8.7.2006, s. 35).